Is jy ̓n ongelukkig mens? - WelstandWelstand
Tuis / Advies / Is jy ̓n ongelukkig mens?
Die meeste mense wil net gelukkig wees. Hulle wil genoeg van alles hê, gesond wees en nie sukkel nie. Maar hoe weet jy of jy gelukkig is? Of liewer, wat is die tekens dat jy ongelukkig is?
Dr. ST Potgieter, sielkundige van Bellville, gee 'n paar riglyne wat moontlik kan aandui dat jy ongelukkig is.
Jy volhard in 'n slegte situasie
Baie mense is in 'n slegte of onaangename situasie vasgevang, byvoorbeeld 'n werk wat sieldodend is, maar jy het geen ander keuse as om maar net daarmee aan te hou nie. Dit kan ook wees dat jy in 'n verhouding of huwelik staan wat jou uitmergel en tog het jy geen opsie as om daarin te bly nie. Of jy sit in 'n finansiële knyptang en weet nie hoe om daaruit te kom nie.
In baie gevalle voel dit of daar eenvoudig nie 'n oplossing is nie. Dit is hierdie hele konsep van onmoontlike omstandighede wat maak dat jy ongelukkigheid met jou saamdra.
Die groot hartseer is dat emosies van twyfel en vrees jou hele lewe kan ontwrig. Dink maar aan jou eie lewe: Het jy 'n vrees vir die toekoms – vrees oor jou finansies, vrees vir siekte, vrees vir jou oudag, en nog 'n hele klomp ander vrese. Net so is twyfel iets wat jou nagte kan laat wakker lê. Die aspekte van twyfel en vrees is vyandige indringers wat jou bang, onseker en besluiteloos laat.
Jy bly uitstel
Uitstel is dikwels 'n aanduiding dat jy ongelukkig is. Omrede jy twyfel, onseker is, vasgevang is in 'n verkeerde beroep of verhouding, belemmer dit besluitneming. 'n Mens veronderstel dat uitstel 'n persoonlikheidstrek is, en natuurlik kan dit wel wees, maar dit kan ook simptomaties van 'n ongelukkige mens wees.
Gelukkige mense kan makliker 'n besluit neem en tot aksie oorgaan. Ongelukkigheid weerhou jou dikwels van 'n besluit, juis omdat jy bang is vir die gevolge daarvan.
Steel jou selfvertroue
Twyfel en vrees vreet jou eiewaarde weg. Dit veroorsaak 'n swak selfbeeld waarin jy onseker en minderwaardig voel en sukkel om besluite te neem. Dit werk negatief in op jou selfvertroue.
Ongelukkige mense is dikwels aanvallend of aggressief teenoor ander. Hulle lont is maar kort en hulle het 'n stekelrige geaardheid. Dit kan deel van iemand se karakter wees, maar soms is dit eerder 'n simptoom van 'n ongelukkige persoon. So, wanneer iemand jou verbaal aanval en met jou baklei, kan dit dalk wees dat daardie persoon diep binne-in hom of haar 'n groot stuk ongelukkigheid saamdra.
Wel, negatiwiteit is sekerlik een van die duidelikste tekens dat iemand ongelukkig is. Iemand wat oor alles kla, voortdurend fout vind en puntenerig raak oor die kleinste dingetjie, is heel moontlik ook 'n ongelukkige mens. 'n Gelukkige mens het die gesindheid van "kom ons gee mekaar ruimte, gun 'n ander een sy perspektief, kom ons vergewe mekaar, en kom ons leef en laat leef".
Jy voel soos 'n mislukking
Jy kyk rondom jou en jy sien al die gelukkige mense, maar jou eie lewe is 'n voorbeeld van stagnasie en verlore kanse. Jy voel jy leef jou lewe, en mense dink dalk jy is gelukkig, maar eintlik is jy kwaad vir die lewe en kwaad vir jouself. Jy sien mense wat lief is vir mekaar en jy wonder hoekom is jy nooit regtig geluk gegun nie. Kortom: jou lewe voel betekenisloos en jy voel soos 'n mislukking.
Jy voel net dat jy nie goed genoeg is nie. Jy het soveel kere al misluk. Jy voel vasgevang in jou situasie en dis asof ander mense presteer en vooruit boer. Dan kom mense en veroordeel jou. Jy voel minderwaardig en teleurgesteld in jouself. Jy het probeer, maar mense waardeer jou nie. Jy het soveel mense probeer help, maar niemand gee vir jou om nie.
Die vraag is natuurlik hoe om te maak om uit die toestand van ongelukkigheid te kom. Daar is hulp. Gaan gesels met iemand, gaan vir berading, kry iemand anders se perspektief. In die veelheid van raadgewers vind jy dalk antwoorde en rigting. Moenie moed opgee nie, behou die geloof, daar is oplossings.
Solidariteit verstaan dat gesondheidspraktisyns en selfs mense in ander beroepe unieke uitdagings ervaar, soos byvoorbeeld om onder baie druk te werk, en 'n wye verskeidenheid inligting, kennis en vaardighede moet hê en selfs saam met mense met unieke gesondheidskwessies en negatiwiteit moet werk, en daarom bied Solidariteit Beroepsgildes jou 'n geleentheid om by enigeen van hul gildes aan te sluit. Besoek gerus die skakel https://gildes.solidariteit.co.za/ vir meer inligting.